હિન્દી ફિલ્મ ઉદ્યોગમાં ફિલ્મની રિલીઝ ડેટને લઈને હંમેશાં તણાવ જોવા મળતો રહે છે. ઘણીવાર ઘણી બિગ બજેટ ફિલ્મો વચ્ચે રિલીઝ ડેટને લઈને ઘર્ષણ સર્જાતું જોવા મળે છે. દરેક નિર્દેશક એવું ઇચ્છે છે કે બોક્સ-ઓફિસ પર તેની સોલો ફિલ્મ જ રિલીઝ થાય, પણ અફસોસ, દરેક વખતે નિર્દેશકની આ ઇચ્છા બર આવે એવું નથી બનતું. આ પરમાણુ અને ભાવેશ જોશી સુપરહીરોની જ વાત લઈ લો ને. પરમાણુ ફિલ્મે તો રિલીઝ ડેટની બાબતમાં રેકોર્ડ બનાવ્યો છે એમ કહેવાઈ રહ્યું છે. એટલે કે આ ફિલ્મની રિલીઝની તારીખ એટલીબધી વાર પાછી ઠેલાઈ છે કે ન પૂછો વાત. હવે જ્યારે ૨૫ મેના રોજ પરમાણુ રિલીઝ થવા જઈ રહી છે ત્યારે બોક્સ- ઓફિસ પર તેની ટક્કર ભાવેશ જોશી સુપરહીરો નામની ફિલ્મ સાથે થઈ રહી છે. જ્હોન અબ્રાહમ પરમાણુમાં મુખ્ય કિરદાર નિભાવી રહ્યો છે તો ભાવેશ જોશી સુપરહીરોમાં હર્ષવર્ધન કપૂર જોવા મળશે. પરમાણુ ફિલ્મ પોખરણ પરીક્ષણ પર આધારિત છે જ્યારે ભાવેશ જોશી સુપરહીરો એક એવા યુવાનની વાત છે, જે મુંબઈ શહેરને વિનાશથી બચાવવા માટે સુપરહીરોનું રૃપ લે છે.